钦定古今图书集成/理学汇编/学行典/第139卷 > 薛瑄读书录 > 《自反》
## 钦定古今图书集成/理学汇编/学行典/第139卷 > 薛瑄读书录 > 《自反》

不可有一毫责人之心。《张子》曰：“无天下国家皆非之
理。”此言当深体。　《张子》曰：“当知天下国家无皆非之
理。”盖人能仁必实仁，自足以得亲；义必实义，自足以
得君；礼必实礼，自足以事长；知必实知，自足以治人；
信必实信，自足以得友。如是而不得者，命也，亦何责
人之有？若己者皆不能尽，一有不得，即怀责人之心，
是岂君子之道哉？故学至于不责人，则其学进矣。
《中庸》“所求乎子以事父未能”之类。大抵人之责人常
重，自责常轻，故当以责人者责己。　遇横逆之来，当
思古人所处，有甚于此者，则知自宽矣。　行有不得
于外，皆当反求诸己。求诸己者无不尽善，而犹或有
不得者，当安于命而已。　积诚而人不感者，未之有
也。　行有不得，反之于己。使行之是，则得。不得有命，
己何与焉？使行之非，亟当改之，不可执其非以求胜
于人也。　或曰：“人有慢己者，何以处之？”曰：“使己有可
慢之事，则彼得矣。己无可慢之事，则彼失矣。失得在
彼，己何与焉？”此先儒之论，重书以为警。　行有不得
者，皆当反求之己，不可有怨天尤人之意。　己未善
人，誉之不足喜，己有善人，毁之不足怒，　在外者皆
不可必，在己者皆所当求，　汲汲自修不及，何暇责
人？不自修而责人，舍其田而耘人之田也。　自修则
人不得以非礼相加，所谓“不恶而严”也。　不责人即
心无凝冰焦火之累，　日省己过之不暇，何暇责人
之过？　交人而人不敬信者，只当反求诸己。